REGOLAMENT TAL-KUNSILL (KE) Nru 1183/2007
tat-18 ta’ Settembru 2007
li jemenda u jaġġorna r-Regolament (KE) Nru 1334/2000 li jistabbilixxi reġim Komunitarju għall-kontroll ta' esportazzjonijiet ta' oġġetti u teknoloġiji b'użu doppju
IL-KUNSILL TA' L-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea, u b'mod partikolari l-Artikolu 133 tiegħu,
Wara li kkunsidra l-proposta mill-Kummissjoni,
Billi:
(1)
Ir-Regolament tal-Kunsill (KE) Nru 1334/2000 (1) jobbliga li oġġetti b'użu doppju (inklużi software u teknoloġija) jkunu suġġetti għal kontroll effettiv meta jkunu se jiġu esportati mill-Komunità.
(2)
Sabiex l-Istati Membri u l-Komunità jkunu jistgħu jikkonformaw ma' l-impenji internazzjonali tagħhom, l-Anness I mar-Regolament (KE) Nru 1334/2000 jistabbilixxi lista komuni ta' oġġetti u teknoloġija b'użu doppju msemmija fl-Artikolu 3 ta' dan ir-Regolament, li jimplimenta kontrolli ta' l-użu doppju li internazzjonalment hemm qbil dwarhom, inklużi l-Arranġament Wassenaarm, ir-Reġim għall-Kontroll tat-Teknoloġija Missilistika (MTCR), il-Grupp tal-Fornituri Nukleari (NSG), il-Grupp Awstralja u l-Konvenzjoni dwar l-Armi Kimiċi (CWC).
(3)
L-Artikolu 11 tar-Regolament (KE) Nru 1334/2000 jipprevedi l-aġġornament ta' l-Anness I u l-Anness IV skond l-obbligi u l-impenji relevanti, u kwalunkwe modifika tagħhom, li kull Stat Membru aċċetta bħala membru tar-reġimi internazzjonali ta' non-proliferazzjoni u ta' arranġamenti għall-kontrolli ta' esportazzjonijiet, jew permezz tar-ratifika tat-trattati internazzjonali relevanti.
(4)
L-Anness I u l-Anness IV mar-Regolament (KE) Nru 1334/2000 għandhom jiġu emendati sabiex jittieħed kont tal-bidliet adottati taħt l-Arranġament Wassenaar, mill-Grupp Awstralja, taħt l-MTCR u mill-NSG sussegwentement għall-emendi magħmula lil dawk l-Annessi mir-Regolament (KE) Nru 394/2006.
(5)
Sabiex ikunu ffaċilitati r-referenzi għall-awtoritijiet u operaturi ta' kontroll fuq l-esportazzjonijiet, huwa neċessarju li tiġi pubblikata verżjoni aġġornata u kkonsolidata ta' l-Annessi mar-Regolament (KE) Nru 1334/2000.
(6)
Ir-Regolament (KE) Nru 1334/2000 għandu għaldaqstant jiġi emendat skond il-każ,
ADOTTA DAN IR-REGOLAMENT:
Artikolu 1
L-Annessi mar-Regolament (KE) Nru 1334/2000 huma b'dan sostitwiti bit-test fl-Anness ma' dan ir-Regolament.
Artikolu 2
Dan ir-Regolament għandu jidħol fis-seħħ fit-tletin jum wara dak tal-pubblikazzjoni tiegħu fil-Ġurnal Uffiċjali ta' l-Unjoni Ewropea.
Dan ir-Regolament għandu jorbot fl-intier tiegħu u jkun applikabbli direttament fl-Istati Membri kollha.
Magħmul fi Brussell, 18 ta’ Settembru 2007.